
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	           Bucureşti, 23.11.2015
P.l.x 143/2014


     RAPORT 
asupra propunerii legislative pentru completarea Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist din România
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru completarea Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist din România, trimisă cu adresa                nr. Pl-x 143/2014 din 31 martie 2014, înregistrată sub nr.4c-11/364 din 1 aprilie  2014.
Senatul în calitate de primă Cameră sesizată a respins iniţiativa legislativă în şedinţa din 25 martie 2014.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat Camera Deputaţilor este Cameră decizională. 

Consiliul Legislativ a avizat negativ iniţiativa legislativă. 
Guvernul a transmis punct de vedere negativ.

Comisia pentru drepturile omului, culte şi problemele minorităţilor naţionale a  avizat negativ propunerea legislativă în şedinţa din  9 aprilie 2014.

Comisia pentru agricultură, silvicultură, industrie alimentară şi servicii specifice a  avizat negativ propunerea legislativă în şedinţa din  9 aprilie 2014.

Comisia pentru administraţie publică şi amenajarea teritoriului a avizat negativ iniţiativa legislativă în şedinţa din 15 aprilie 2014.
Comisia pentru învăţământ, ştiinţă, tineret şi sport avizat negativ propunerea legislativă în şedinţa din 13 mai 2014.
Propunerea legislativă are ca obiect de reglementare completarea Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist din România, urmărindu-se declararea nulităţii titlurilor de proprietate, a proceselor verbale de punere în posesie şi a celorlalte acte şi înscrisuri emise pe numele instituţiilor de învăţământ superior de stat, care nu au deţinut până în anul 1945 în proprietate suprafeţe de teren cu destinaţie agricolă şi silvică.
În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat această iniţiativă legislativă în şedinţa din  23 noiembrie 2015. 

Conform listei de prezenţă la şedinţa Comisiei juridice, de disciplină şi imunităţi au fost prezenţi 20 deputaţi din totalul de 26 membri ai acesteia. 
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist din România.
În raport cu obiectul şi conţinutul său, propunerea legislativă face parte din categoria legilor organice.
                    PREŞEDINTE,                                   SECRETAR,
             Bogdan Liviu CIUCĂ                  Sorin Constantin STRAGEA
	Consilier parlamentar,

Roxana David

